Isingeniso

Ukunakekela kuwubizo oluthela izithelo eziningi. Kukhona izifo eziningi ezisizungezile – abantu abane HIV/Aids, abadala kanye neziguli ezigulela ukufa. Nokho-ke, ukunakekela labo abasweleyo kungengeza umqondo obalulekile kanye nesilinganisobungako sokujula kwempilo yakho.

Le ncwajana iqukethe izindikimba ezingamashumi amathathu neZifundo ezikhethiwe eziveza izinhla ezehlukene zokunakekela. Ingasetshenziswa ngabantu ngamunye, emaqenjini amancane noma emihlanganweni yemikhuleko yabanakekeli.

Sengathi le ncwajana ingakunikeza indlela entsha ngokuzwa ubuhlungu kanye nomthelela wokunakekela ngokwazi ukuthi awenzeli abantu kuphela, kodwa wenzela uKhristu.

Ukunakekela njengobizo

NgoMoya oNgcwele, uKhristu umemezela Izindaba Ezinhle kwabacindezelweyo, abanezinhliziyo ezephukile, iziboshwa kanye nalabo abadabukileyo.

UMoya weNkosi uSimakade uphezu kwami,

ngokuba uSimakade ungigcobile

ukuba ngishumayele izindaba ezinhle

kwabathotshisiweyo;

ungithumele ukubopha abanhliziyo zaphukile,

ukumemezela ukukhululwa kwabathunjiweyo,

nokudedelwa kweziboshwa ejele.

Ngimemezele unyaka womusa kaSimakade

nosuku lokuziphindiselela kukaNkulunkulu wethu,

ngiduduze bonke abalilayo,

ngenze ukuba abalilayo eZiyoni

baphiwe amaqhiya esikhundleni somlotha;

amafutha enjabulo esikhundleni sokulila;

ingubo yokudumisa esikhundleni somoya odangeleyo;

ukuze babizwe ngokuthi yimithi yokulunga,

nokutshalwe nguSimakade, ukuze adunyiswe.

Bayokwakha kabusha izincithakalo ezindala,

bavuse izindawo ezazidiliziwe,

balungise imizi ebhujisiweyo,

izindawo esezibe yincithakalo izizukulwane ngezizukulwane.

U-Izaya 61:1-4

UKhristu uphinde asicele ukuba sibe wusizo kulabo abesweleyo.

Thwalisanani imithwalo yenu, niwugcwalise kanjalo umthetho kaKhristu.

KwabaseGalathiya 6:2

Ongaqhubeka uzindle ngakho:

UNkulunkulu wakubizela kanjani enkonzweni yokunakekela?

Yenza uhla lwezindlela ongazimatanisa neZifundo ezingenhla mayelana nokunakekela kwakho.

Ungaphinde uluqinisekise kanjani ubizo lwakho njengomnakekeli?

Ukunakekela njengokugcwaliseka komthetho obaluleke kunayo yonke

Umthetho obaluleke kunayo yonke uphathelene nothando – ukuthanda uMdali wethu kanye nokuthanda labo esihlala nabo.

Kwase kusondela kuJesu omunye wezazimthetho owayebezwile bebuzana, wabona ukuthi uJesu ubaphendule kahle, wambuza, wathi: “Yimuphi umyalo wokuqala kuyo yonke na?”

UJesu waphendula wathi: “Owokuqala yilo othi: ‘Yizwa Israyeli, iNkosi uNkulunkulu wethu, iNkosi, yinye. Woyithanda iNkosi, uNkulunkulu wakho ngayo yonke inhliziyo yakho, nangawo wonke umphefumulo wakho, nangayo yonke ingqondo yakho, nangawo wonke amandla akho.’ Owesibili yilo: ‘Womthanda umakhelwane wakho njengalokhu uzithanda wena.’ Awukho omunye umyalo omkhulu kunaleyo.”

NgokukaMakhu 12:28-31

UJesu wachaza umthetho obaluleke kunayo yonke kanye nendaba elandelayo mayelana nomuntu othile osiza futhi enakekela umuntu osweleyo:

Kwase kusukuma isazimthetho esithile, samlinga sathi: “Mfundisi, ngizakwenzani ukuba ngidle ifa lokuphila okuphakade na?”

Wathi kuso: “Kulotshweni emthethweni na? Uwufunda kanjani na?”

Saphendula sathi: “Woyithanda iNkosi uNkulunkulu wakho ngayo yonke inhliziyo yakho, nangawo wonke umphefumulo wakho, nangawo wonke amandla akho, nangayo yonke ingqondo yakho; umthande nomakhelwane wakho njengalokhu uzithanda wena.”

Wayesethi kuso: “Uphendule kahle; yenza lokho, uzakuphila.”

Kepha sona sithanda ukuzithetha, sathi kuJesu: “Umakhelwane wami ngubani na?”

UJesu wathatha wathi: “Umuntu othile wehla eJerusalema eya eJerikho; wazithela phezu kwezigcwelegcwele, zamhlubula izingubo, zamshaya, zahamba, zimshiya sekusele umndondo nje. Kwathi kungalindelekile, kwehla umphristi othile ngaleyo ndlela; kuthe lapho embona, wachezuka endleleni. Kanjalo nomLevi; kwathi uma efika kuleyo ndawo embona, wamgwema wedlula. Kepha umSamariya othile owayesendleleni, wazithela kuye; kuthe embona, wamhawukela; waya kuye, wambopha amanxeba, wathela amafutha newayini kuwo, wamgibelisa esilwaneni sakhe, wamusa endlini yezihambi, wamnakekela. Ngakusasa wakhipha odenariyu ababili, wabanika umninindlu yezihambi, wathi kuye: ‘Mnakekele, zonke izindleko ezenzekayo ngaphezu kwalokhu, ngiyakukukhokhela zona uma sengibuya.’

“Ngumuphi kulaba abathathu owaba ngumakhelwane walo owazithela phezu kwezigcwelegcwele na?”

Sathi: “Yilowo owamhawukelayo.”

Wayesethi uJesu kuso: “Hamba wenze kanjalo nawe.”

NgokukaLuka 10:25-37

Ongaqhubeka uzindle ngakho:

Yenza uhla lwezindlela lapho ukunakekela kuwukugcwaliseka komthetho obaluleke kunayo yonke.

Abantu baseSamariya babebukelwa phansi amaJuda. Emizekelisweni kaJesu, indoda yaseSamariya isiza indoda yoMjuda eyayigwaziwe. Lokhu kusho ukuthini njengomnakekeli?

Ungakugxilisa kanjani ukubaluleka komoya wokunakekela kwakho ekugcwalisekiseni umthetho obaluleke kunayo yonke?

UNkulunkulu ungumthombo wakho konke ukunakekela

Ukunakekela kubandakanya ukunikeza induduzo – uzama ukwenza ubuhlungu bomunye umuntu kubekezeleleke; ngokomzimba, ngokwemizwa nangokomphefumulo. IBhayibheli likhuluma kabanzi mayelana nalokhu, ikakhulukazi mayelana noNkulunkulu eduduza abantu bakhe noma etshela omunye umuntu ukuba abaduduze.

Duduzani, nibaduduze abantu bami,

kusho uNkulunkulu wenu.

Liqungeni isibindi iJerusalema,

nimemezele kulo

ukuthi ukulwa kwalo sekuphelile,

nobubi balo buhlanguliwe,

ngokuba lamukele kuSimakade

isijeziso ngokuphindiwe

ngenxa yazo zonke izono zalo.

U-Izaya 40:1-2

Jabulani mazulu,

uthokoze nawe mhlaba,

qhumukani zintaba, nihube,

ngokuba uSimakade ubaduduzile abantu bakhe,

unozwelo kwabahluphekileyo bakhe.

Kodwa iZiyoni lithi:

“USimakade ungishiyile,

iNkosi ingikhohliwe.”

“Owesifazane angakhohlwa yini

ngumntwana wakhe oncelayo,

angabi naluzwelo endodaneni ayizalayo na?

Yebo, bona bangakhohlwa,

kodwa Mina angiyukukukhohlwa wena.

Bheka, ngikulobe entendeni yezandla zami,

izingange zakho ziphambi kwami njalo.

Abantwana bakho bayashesha;

abakuchithayo nabakwenza ize bayophuma kuwe.

Phakamisa amehlo akho ubuke nxazonke,

bonke bayaqoqana, beza kuwe;

ngifunga ngiyagomela,” kusho uSimakade,

“impela uyakubagqoka bonke njengemvunulo,

ubabhince njengomakoti.”

U-Izaya 49:13-18

Encwadini yakhe yesibili ebandleni labaseKhorinte, umphostoli uPawula uchaza ukuthi ikuphi ngempela induduzo yethu, kanjalo njengokukwazi kwethu ukududuza abanye.

Makabongwe uNkulunkulu uYise weNkosi yethu uJesu Khristu, uYise wobubele bonke, uNkulunkulu wenduduzo yonke, osiduduzayo osizini lwethu lonke, ukuze nathi sibe namandla okududuza abasosizini, noma ngabe lunjani, ngenduduzo esiduduzwe ngayo nathi nguNkulunkulu. Njengokuba izinhlupheko zikaKhristu ziziningi kithi, kanjalo nokududuzeka kwethu kuyaphuphuma ngoKhristu. Kepha noma sikhathazwa manje, kungenxa yokududuzwa nokusindiswa kwenu; uma siduduzwa, kungenxa yokududuzwa kwenu okuveza ukubekezela ezinhluphekweni ezifanayo nalezi esihlupheka ngazo nathi. Ithemba lethu ngani liqinile, sazi ukuthi njengabahlanganyela ezinhluphekweni, kanjalo ningabahlanganyeli nasenduduzweni.

2 KwabaseKhorinte 1:3-7

Ongaqhubeka uzindle ngakho:

Awukaze uzibuze ngokuthi uyoqhubeka kanjani lapho kusengathi amasu akho encishiswa ngokuphelele ngokomzimba, ngokwemizwa kanye nangokomphefumulo? Ungasicabanga isikhathi lapho uNkulunkulu akududuza khona, futhi wakwenza ukuba uqhubeke ukuba unikeze induduzo kulabo enibanakekelayo?

Yenza uhla lwezindlela ongazikhumbuza ngazo ukuthi, ekugcineni, uNkulunkulu ungumthombo wayo yonke induduzo.

Ungalwaba kanjani uthando luka Nkulunkulu ekunakekeleni kwakho?

UMphulukisi onamanxeba

Isiphrofetho sika-Izaya mayelana nokuhlupheka kwesisebenzi sikaNkulunkulu eselapha abanye, sinikeza incazelo evusa imizwa ngosizo lwesisebenzi esinamanxeba eselaphayo phezu kokuba sisezinhlungwini naso.

Ngokuba yakhula njengehlumela phambi kwakhe,

nanjengempande emhlabathini owomileyo;

yayingenasimo nabuhle ukuba siyibuke,

yayingabukeki ukuba siyifune.

Yayidelelekile, yashiywa ngabantu,

umuntu wobuhlungu okujwayele ukugula;

yayeyiswa, injengofihlelwa ubuso ngabantu,

asiyishayanga nto yalutho.

Kodwa yazithwala izifo zethu,

yabetshatha ubuhlungu bethu,

kepha thina sathi ijezisiwe,

ishaywe nguNkulunkulu, ihlushiwe.

Yebo, yahlatshwa ngenxa yeziphambeko zethu,

yachotshozwa ngobubi bethu;

isijeziso sethu saba phezu kwayo,

ukuze sibe nokuthula;

nangemivimbo yayo, siphilisiwe thina.

U-Izaya 53:2-5

Ongaqhubeka uzindle ngakho:

Ungamfanisa “uMphulukisi onamanxeba” ekunakekeleni kwakho?

Uke “waba namanxeba” njengo mnakekeli?

Uma kunjalo, ucabanga ukuthi angakuphulukisa kanjani “uMphulukisi onamanxeba”?

Indlela esibona ngayo

Njengamakholwa, sibizelwe ukuba sibe nendlela esibona ngayo efanayo nekaJesu.

Mawube kini lowo mqondo owawukhona nakuKhristu uJesu, owathi enesimo sikaNkulunkulu, akaze asho ukuthi kuyinto yokuphangwa ukulingana noNkulunkulu. Kepha wazidela, wathatha isimo senceku, wazalwa waba ngumuntu, wabonakala enesimo somuntu. Wazithoba, elalela kwaze kwaba sekufeni, yebo, ekufeni kwesiphambano. Ngalokho-ke uNkulunkulu wamphakamisa, wamnika igama elingaphezu kwamagama wonke, ukuze kuthi ngegama likaJesu amadolo wonke aguqe, awabasezulwini, nawabasemhlabeni, nawabangaphansi komhlaba nezilimi zonke zivume ukuthi UJESU KHRISTU UYINKOSI, kube yinkazimulo kuNkulunkulu uYise.

KwabaseFiliphi 2:5-11

Ongaqhubeka uzindle ngakho:

Yini esiyifundayo ngesimo sikaJesu kule ndima?

Yenza uhla lwezindlela lapho ungacabanga khona ngendlela efanayo nendlela uJesu Khristu ayecabanga ngayo ekunakekeleni kwakho.

Inkuthazo evela eZifundweni

IBhayibheli linikeza amagama enkuthazo kulabo abayifunayo. Emva kokufa kukaMose uNkulunkulu wakhuluma kuJoshuwa ayemkhethile ukuba ahole abantwana bakwa-Israyeli ebaholela ezweni lesethembiso laseKhanani. Kule ndima elandelayo sifunda ngamazwi kaNkulunkulu enkuthazo kuJoshuwa:

“Qina, ume isibindi, ngokuba nguwena oyokwenza laba bantu badle izwe engafunga koyisemkhulu ukubanika lona. Qina kuphela, ube nesibindi kakhulu, uqaphele ukwenza njengokomthetho wonke inceku yami uMose akuyala ngawo. Ungachezuki nakancane kuwo, uye ngakwesokunene noma ngakwesokhohlo, ukuze ube nempumelelo noma kuphi lapho uya khona. Le ncwadi yomthetho ayiyukusuka emlonyeni wakho; uyakuzindla ngayo imini nobusuku, ukuze uqikelele ukwenza njengakho konke okulotshwe kuyo. Ngokwenzenjalo uyokwenza indlela yakho ichume, ube nenqubekelaphambili. Ngiyakuyala manje: qina, ume isibindi; ungesabi, ungadikibali, ngokuba uSimakade uNkulunkulu wakho unawe noma kuphi lapho uya khona.”

UJoshuwa 1:6-9

Ngokuhambisana namazwi kaNkulunkulu kuJoshuwa, umphostoli uPawula ubhala ukuthi “Nakuba yikuphi okwakulotshwe phambilini, kwalotshelwa ukuba kusifundise ukuthi ngokubekezela nangokugqugquzelwa yimibhalo, sibe nethemba” (KwabaseRoma 15:4).

Ongaqhubeka uzindle ngakho:

Ungasikhumbula isikhathi lapho wakhuthazwa khona yiSifundo?

Mayelana nokwashiwo uNkulunkulu kuJoshuwa, ukuthobeka kuhlangana kanjani nenkuthazo esiyinikezwa yiBhayibheli?

Yiliphi iqhaza elingadlalwa yiBhayibheli ukukugcina unamandla futhi unesibindi ekunakekeleni kwakho?

UMoya oNgcwele kanye nokunakekela kwakho

UJesu wathembisa abafundi bakhe ukuthi uBaba uyobathumelela uMoya oNgcwele:

“Uma ningithanda, niyakuyigcina imiyalo yami. Ngiyakucela kuBaba ukuba aniphe omunye uMduduzi ukuba ahlale kini kuze kube phakade; uMoya weqiniso, izwe elingemamukele, ngokuba lingamboni, futhi lingamazi. Nina niyamazi Yena, lokhu uhlala nani, uyakuba kini.

“Angiyukunishiya niyizintandane, kodwa ngiyakubuya ngize kini; kungesikhathi eside, izwe ngeke lisangibona, kepha nina niyangibona, ngokuba ngiyaphila, nani nizakuphila. Ngalolo suku niyakukwazi ukuthi Mina ngikuBaba, nani nikimi, nami ngikini.

“Lowo onemiyalo yami ayigcine, nguyena ongithandayo. Ongithandayo uyakuthandwa nguBaba; nami ngiyakumthanda, ngizibonakalise kuye.”

NgokukaJohane 14:15-21

Ongaqhubeka uzindle ngakho:

Yenza uhla lwezindlela uMoya oNgcwele angakusiza ngazo esikhundleni sakho njengomnakekeli.

Ungasikhumbula isikhathi lapho wawazi khona ngoMoya oNgcwele ekusiza ekunakekeleni kwakho?

Ungavuleleka kanjani ekuholweni uMoya oNgcwele emsebenzini wakho wokunakekela?

Isipho sokunakekela

Sithe ukunakekela kuwubizo. IBhayibheli lisifundisa ukuthi uNkulunkulu unikeza izipho zika moya kanye namakhono kubantu ukubenza bakwazi ukugcwalisa ubizo lwabo.

Ngokuba ngomusa engiwuphiweyo ngithi kulowo nalowo kini akangazicabangi ukuthi mkhulu, kunalokho afanele ukukucabanga; kodwa acabange kube ngokuqonda, njengalokhu uNkulunkulu abele yilowo nalowo isilinganiso sokukholwa. Njengalokhu sinezitho eziningi emzimbeni munye, kepha izitho zonke azenzi msebenzi munye, kanjalo nathi esibaningi, nokho simzimba munye kuKhristu, kepha ngabanye siyizitho, omunye esomunye. Sinezipho zomusa ezahlukeneyo ngokomusa esiwuphiweyo: uma kungesokuphrofetha, asiphrofethe ngesilinganiso sokukholwa. Uma kungesokukhonza, kube sekukhonzeni; esokufundisa, kube sekufundiseni; esokugqugquzela, kube sekukhuthazeni; esokuphana, aphane ngokukhululeka; esokuhola, ahole ngenkuthalo; kanye nesesihe, akwenze ngentokozo.

KwabaseRoma 12:3-8

Ngakho-ke ngiyakukhumbuza ukuba usivuselele njalo isipho somusa sikaNkulunkulu esikuwe owasithola ngokubekwa yimi izandla. Ngokuba uNkulunkulu akasiphanga umoya wobugwala, kodwa owamandla, owothando, nowokuzithiba.

2 KuThimothewu 1:6-7

Ongaqhubeka uzindle ngakho:

Empilweni yakho uqobo, ungakwazi ukubona nanoma yiziphi izipho ezishiwo eZifundweni? Uma kunjalo, yiziphi?

Obani abebengahlomula ukuba ubunikwe lesi sipho noma lezi zipho?

Ungasisebenzisa kanjani ngokugcwele isipho uNkulunkulu akunike sona?

Kuyenzeka yini ngesinye isikhathi ukuba wesabe ukusebenzisa isipho sakho noma izipho zakho? Iyiphi inkuthazo oyitholayo endimeni yesibili eseSifundweni?

Imivuzo yokunakekela

Ngenkathi uJesu ekhuluma ngosuku lapho eyokwahlulela ngalo abantu bezizwe zonke, wakhuluma ngomvuzo oyotholwa yilabo abanakekele abantu abagulayo.

“Kuyakuthi lapho iNdodana yomuntu iza ngenkazimulo yayo nezingelosi zonke ezingcwele zikanye nayo, iyakuhlala esihlalweni sayo senkazimulo. Zonke izizwe ziyakubuthelwa phambi kwayo; ihlukanise abanye kwabanye, njengomelusi ehlukanisa izimvu nezimbuzi. Iyakumisa izimvu ngakwesokunene sayo, kodwa izimbuzi izimise ngakwesokhohlo sayo.

“INkosi iyakuthi kwabangakwesokunene sayo: ‘Zanini nina enibusiswe nguBaba, nidle ifa lombuso eniwulungiselweyo, selokhu kwasekelwa umhlaba. Ngokuba ngangilambile, nangipha ukudla; ngangomile, nangiphuzisa; ngangingumfokazi, nangingenisa; ngihamba ze, nangembathisa; ngangigula, nangihambela; ngangisejele, nangivakashela.’

“Khona abalungileyo bayakuyiphendula, bathi: ‘Nkosi, sakubona nini ulambile, sakupha ukudla; noma womile, sakuphuzisa na? Sakubona nini ungumfokazi, sakungenisa ezindlini zethu; noma uhamba ze, sakwembathisa na? Sakubona nini ugula, noma usejele, sakuvakashela na?’

“INkosi iyakuphendula, ithi kubo: ‘Ngiqinisile ngithi kini, njengokuba nakwenza lokho kulaba bafowethu abancane, nakwenza kimi uqobo.’

“Kepha iNkosi iyakuthi kwabangakwesokhohlo sayo: ‘Dedani kimi, nina baqalekisiweyo, niye emlilweni ophakade olungiselwe uSathane nezingelosi zakhe. Ngokuba ngangilambile, aningiphanga ukudla; ngangomile, aningiphuzisanga; ngangingumfokazi, anangingenisa ezindlini zenu; ngihamba ze, aningembathisanga; ngigula, ngisetilongweni, aningivakashelanga.’

“Bayakuphendula-ke nabo, bathi: ‘Nkosi, sakubona nini ulambile, noma womile, noma ungumfokazi, noma uhamba ze, noma ugula, noma usejele, sangakusiza na?’

“INkosi iyakubaphendula, ithi: ‘Ngiqinisile ngithi kini: lokhu eningakwenzanga komunye walabo abancinyane, anikwenzanga kimi uqobo.’

“Labo-ke bayakuhamba, baye ekujezisweni okuphakade; kodwa abalungileyo, bayakuya ekuphileni okuphakade.”

NgokukaMathewu 25:31-46

Ongaqhubeka uzindle ngakho:

Uyini umvuzo walabo abathokozisa iNkosi – phakathi kwezinye zezinto – ukunakekela abantu abagulayo? Kungani bezoklonyeliswa ngale ndlela?

Kusho ukuthini kuwe ukwamukela umbuso owawulungiselwe wena ngaphambi kokudalwa komhlaba?

UJesu uthi lokho okwenzela nanoma yibaphi abantu bakhe, kungakhathalekile ukuthi kubukeka kukukhulu kangakanani, ukwenzela yena. Ukwazi leli qiniso kungaba nomthelela onjani ekunakekeleni kwakho?

Yimiphi imivuzo (ngokomzimba, ngokwemizwa, ngokobudlelwane kanye nangokomoya) osuvele uyitholile ngomsebenzi wakho njengomnakekeli?

Abanakekeli babusisiwe

ISifundo sisifundisa ukuthi uNkulunkulu ubusisa labo abanakekela abanye abantu.

Ubusisiwe onakekela ohluphekayo,

uSimakade uyomsindisa ngosuku lwenhlupheko.

USimakade uyomlondoloza, amgcine ephila;

uyobusiswa ezweni.

Akayukumnikela ezifisweni zezitha zakhe.

USimakade uyakumsimamisa okhukhweni lokufa,

amphilise kuzona zonke izifo zakhe.

AMahubo 41:1-3

Esehlezi phansi, abafundi bakhe beza kuye. Wayesevula umlomo, waqala ukubafundisa, ethi:

“Babusisiwe abampofu emoyeni,

ngokuba umbuso wezulu ungowabo.

Babusisiwe abakhalayo,

ngokuba bayakududuzwa.

Babusisiwe abamnene,

ngokuba bayakudla ifa lomhlaba.

Babusisiwe abalambele, bomele ukulunga,

ngokuba bayakusuthiswa.

Babusisiwe abanesihawu,

ngokuba bayakuhawukelwa.

Babusisiwe abanenhliziyo ehlanzekileyo,

ngokuba bayakumbona uNkulunkulu.

Babusisiwe abalamulayo,

ngokuba bayakuthiwa ngabantwana bakaNkulunkulu.

Babusisiwe abazingelwa ngenxa yokulunga,

ngokuba umbuso wezulu ungowabo.

“Nibusisiwe nxa benithuka, benizingela, bekhuluma konke okubi ngani, beqamba amanga ngenxa yami. Jabulani, nithokoze ngokuba umvuzo wenu mkhulu ezulwini, ngokuba babazingela kanjalo abaphrofethi abanenduleleyo.”

NgokukaMathewu 5:1b-12

Ongaqhubeka uzindle ngakho:

Ucabanga ukuthi kusho ukuthini uma iBhayibheli lithi uNkulunkulu ubusisa umuntu othile?

UJesu uthi uNkulunkulu ubusisa labo abanobubele. Usho siphi isibusiso esikhethekile ngalabo bantu abanjalo? Lokhu kuhambisana kanjani nokunakekela?

Yenza uhla lwezinye zezindlela lapho wena njengomnakekeli uthola khona izibusiso zikaNkulunkulu?

Ukunakekela kanye nobudlelwane

Emhlabeni wethu owonakeleyo, kuyiqiniso ukuthi ubudlelwane kwesinye isikhathi abusebenzi ngendlela esisuke sifuna ngayo. Encwadini yeZenzo sifunda ngoBharnabha igama lakhe elichaza ukuthi “indodana ekhuthazayo” (IZenzo 4:36-37). Uyindoda eyathatha uPawula – owayebizwa ngoSawule – ngaphansi kwekhwapha lakhe ekuqaleni kwebandla lakhe.

Kepha uBharnabha wamthatha, wamyisa kubaphostoli, wabalandisa ukuthi uyibonile iNkosi endleleni, nokuthi ikhulumile kuye, nokuthi wayeshumayele kanjani ngesibindi ngegama likaJesu eDamaseku.

IZenzo 9:27

Kamuva sifunda ngokuthi bahlukana kanjani:

Kwathi sekwedlule izinsuku ezithile, uPawula wayesethi kuBharnabha: “Ake sibuyele emuva, sihambele abazalwane kuyo yonke imizi ngamunye esesishumayele kuyo izwi leNkosi, sibone ukuthi bahlezi kanjani.”

UBharnabha yena wanquma ukuhamba noJohane okuthiwa uMakhu. Kepha uPawula waqinisa ukuthi akufanele bahambe nalowo owabashiya ePhamfiliya, akaze ahamba nabo ukuyosebenza. Kwaba khona ukuphikisana okunzima, baze bahlukana: uBharnabha wahamba noMakhu, wawelela naye eKhuphro ngomkhumbi.

UPawula wazikhethela uSila, bahamba benikelwe emseni weNkosi ngabazalwane. Wadabula eSiriya naseKhilikhiya, ehamba eqinisa amabandla.

IZenzo 15:36-40

Noma kunjalo-ke, iBhayibheli lisazisa ngokuthi senze konke okusemandleni ethu ukuba silungise ubudlelwane bethu ngomoya wothando.

Ngakho-ke njengabakhethiweyo bakaNkulunkulu, abangcwele nabathandekayo, yembathani ububele enhliziyweni; isisa, ukuzithoba, ubumnene, nokuqinisela ekuhluphekeni; nibekezelelane, nithethelelane, uma umuntu enesikhalo ngomunye, njengokuba neNkosi yanithethelela, nani yenzani kanjalo. Phezu kwakho konke lokho, yembathani uthando oluyisibopho sokuphelela.

Ukuthula kukaKhristu makubuse ezinhliziyweni zenu, enabizelwa kukho futhi emzimbeni munye.

KwabaseKholose 3:12-15a

Ongaqhubeka uzindle ngakho:

Yibuphi ngempela ubudlewane obunomthelela kakhulu ekunakekeleni kwakho?

Kungabe ukhona oke wakufaka ngaphansi kwekhwapha lakhe, njengoba kwenza uBharnabha kuPawula? Kungabe ukhona othile – mhlawumbe omunye umnakekeli – odinga usizo, othile ongamfaka ngaphansi kwekhwapha lakho?

Yimiphi imihlahlandlela yokugcina ubudlelwane obuhle enikeziwe eBhayibhelini?

Kungabe bukhona ubudlelwane odinga ukubulungisa? Kungabe ukhona okufanele umthethelele?

Ukukhathala komnakekeli

IZifundo ziyavuma ukuthi kwesinye isikhathi kuye kufike lapho siphelelwa khona amandla bese sifuna ukudikibala, njengoba kwenza u-Eliya umphrofethi ngenkathi iNdlovukazi yobubi UJezebheli emtshela ukuthi ufuna ukumbulala. Ezikhathini ezinjengalezo, singaqiniseka ukuthi uNkulunkulu uyazi ukuthi uyoba nobubele kithi bese evuselela kabusha amandla ethu.

Esekuzwile lokho u-Eliya, wasuka wahamba ukuze asindise impilo yakhe, waya eBheri Sheba kwaJuda, wayishiya khona inceku yakhe. Yena wahamba uhambo losuku ehlane, waze wayohlala phansi kwesihlahla sonwele. Enhliziyweni yakhe wafisa ukufa, wathi: “Sekwanele manje, Simakade! Sale usuwuthatha umphefumulo wami, ngokuba angilungile kunokhokho bami.”

Wabeka uhlangothi phansi walala ubuthongo phansi konwele; wezwa ingelosi imthinta, yathi kuye: “Vuka udle.”

Wayesevuka; bheka, nanto iqebelengwane ngasekhanda lakhe, elalenziwe ematsheni ashisayo, nophiso lwamanzi. Wadla, waphuza; wabuye walala phansi.

Ingelosi kaSimakade yabuya okwesibili, yamthinta, yathi kuye: “Vuka udle, ngokuba indlela yakho inde.”

Wavuka, wadla waphuza, wahamba ngamandla alokho kudla izinsuku ezingama-40 nobusuku obungama-40, waya entabeni kaNkulunkulu, iHorebhe.

1 AMakhosi 19:3-8

Ngakho-ke lokhu sinomPhristi omkhulu kakhulu odabule amazulu, uJesu iNdodana kaNkulunkulu, masibambelele kuso isivumo sethu. Ngokuba asinaye umPhristi omkhulu ongenakuzwelana nobuthakathaka bethu, kodwa lowo olingiwe kukho konke njengathi, ebe engenasono. Ngakho-ke masisondele ngesibindi esihlalweni somusa ukuze samukeliswe isihawu, sifumane umusa wokusiza ngesikhathi esifaneleyo.

KumaHebheru 4:14-16

Ongaqhubeka uzindle ngakho:

Wake wezwa sengathi uyatubeka? Noma-ke sewake watubeka? Kwakwenziwa yini?

Ungazinakekela kanjani futhi ugweme ukutubeka?

UJesu uyakuqonda ukuhlupheka nobunzima bakho. Yini odinga ukuyiyisa kuYe namuhla?

Isikhathi sokukhohlwa okwedlulile bese uqhubekela phambili

Siyafunda eSifundweni ukuthi kunokuhlakanipha ukwazi isikhathi sokuba wemukele futhi uvalelise, isikhathi sokucwaninga kanye nesikhathi sokudela into njenge lahlekileyo, isikhathi sokubambelela kanye nesokukhohlwa okudlulile.

Konke kunesikhathi sakho,

yonke indaba inomzuzu wayo

phansi komthunzi welanga.

Kukhona isikhathi sokuzalwa

nesikhathi sokufa;

isikhathi sokutshala,

nesikhathi sokusiphula okutshaliweyo;

isikhathi sokubulala,

nesikhathi sokuphilisa;

isikhathi sokubhidliza,

nesikhathi sokwakha;

isikhathi sokukhala,

nesikhathi sokuhleka;

isikhathi sokulila,

nesikhathi sokusina;

isikhathi sokusakaza amatshe,

nesikhathi sokuwaqoqa;

isikhathi sokugona,

nesikhathi sokuchiliza;

isikhathi sokufuna,

nesikhathi sokulahlekelwa;

isikhathi sokulondoloza,

nesikhathi sokusaphaza;

isikhathi sokudabula,

nesikhathi sokuthunga;

isikhathi sokuthula,

nesikhathi sokukhuluma;

isikhathi sokuthanda,

nesikhathi sokuzonda;

isikhathi sokulwa,

nesikhathi sokuthula.

Uzuzani osebenzayo ngomshikashika wakhe na? Ngiwubonile umshikashika uNkulunkulu awunike abantu ukuba babe matasatasa ngawo. Konke ukwenze kwafanela isikhathi sakho, ngaphezu kwalokho wabeka ukulangazelela iphakade ezinhliziyweni zabantu, kodwa abakwazi ukuyazi imisebenzi kaNkulunkulu kusukela ekuqaleni kwayo kuze kube sekugcineni kwayo. Ngiyazi ukuthi akukho okuhle kubo kunokuthokoza nokuzithokozisa, inqobo nje uma besaphila, futhi kuyisipho esivela kuNkulunkulu, asipha umuntu ukuba wonke umuntu adle, aphuze, athokozele wonke umshikashika wakhe. Ngiyazi ukuthi noma yini uNkulunkulu ayenzayo imi kuze kube phakade; akukho okungenezelwa kuyo, nokungasuswa kuyo; uNkulunkulu lokhu ukwenzele ukuba abantu bamesabe.

UMshumayeli 3:1-14

Ongaqhubeka uzindle ngakho:

Sithini lesi Sifundo kuwe mayelana nokunakekela kwakho?

Yini oyaziyo “ngesikhathi … sokufa, … sokukhala, … sokulahlekelwa?” Wamelana kanjani wena nalokho?

Kungabe zikhona izimo lapho ofuna khona ukukhohlwa okudlule ukuze ukwazi ukuqhubekela phambili? Ucabanga ukuthi iyiphi indlela enhle kunazo zonke yokukwenza lokhu?

Ukuvuselela kabusha ukuba umnakekeli

Sonke sedlula ezikhathini ezinzima lapho sikhathala khona, kodwa eZwini lakhe uNkulunkulu uyasethembisa ukuthi uyosinika amandla amasha.

Ukhulumelani wena Jakobe,

usholoni wena Israyeli, ukuthi:

“Indlela yami isithekile kuSimakade,

nelungelo lami akalinaki

uNkulunkulu wami na?”

Awuzange wazi yini?

Awuzwanga yini na?

USimakade unguNkulunkulu ongunaphakade,

uMdali wemikhawulo yomhlaba,

akapheli amandla, akakhathali;

nokuqonda kwakhe akunakuphenywa.

Nguye opha oyethileyo amandla,

andise izikhwepha kongenamandla.

Izinsizwa ziyaphela amandla, zikhathale,

nabasha bawa nokuwa,

kepha abamethembayo uSimakade

bayakuthola amandla amasha,

bayakukhuphuka ngamaphiko njengezinkozi,

bagijime bengakhathali,

bahambe bengapheli amandla.

U-Izaya 40:27-31

Ongaqhubeka uzindle ngakho:

Uke usikhumbule isikhathi lapho uzizwa khona unjengabantu bakwa-Israyeli, isikhathi lapho kuba sengathi uNkulunkulu akasenandaba nawe, kube sengathi uNkulunkulu akanandaba nokwenzeka empilweni yakho? Wabhekana kanjani nesimo ngaleso sikhathi?

Kukuyiphi indawo noma izindawo zokunakekela kwakho lapho odinga khona amandla amasha?

Kungabe lesi Sifundo sisifundisani ngesinyathelo sikaNkulunkulu esibhekiswe kulabo abakhathele nabasindwayo?

Yini okumele uyenze ukuze wenze lesi sithembiso sokuzivuselela kube esakho?

Ukubekezela

ISifundo sisikhuthaza ngokuba siqhubeke futhi singadikibali.

Ngakho-ke nathi, njengalokhu sinefu elingaka lawofakazi abasihaqileyo, masilahle konke okusindayo nesono esithandela kangaka kithi, sigijime ngokubekezela kulokhu kuncintisana esikumiselweyo, sibhekile kuJesu ongumqalisi nomphelelisi wokukholwa kwethu, owathi esikhundleni sentokozo ayibekelweyo, wathwala isiphambano engalinaki ihlazo, wahlala ngakwesokunene sesihlalo sobukhosi sikaNkulunkulu. Yebo, mqondeni yena owakhuthazela ephikwa kangaka yizoni, ukuze ningakhathali nidangale emiphefumulweni yenu.

KumaHebheru 12:1-3

Ongaqhubeka uzindle ngakho:

IBhayibheli lisifundisa ukuthi ukubekezela kwakha isimilo, esisinika ithemba elingasoze lasijabhisa. Lokhu kusho ukuthini kuwe ekunakekeleni kwakho?

Yenza uhla lwezinto ezehlisa intshisekelo yakho okufanele uzisuse kuwe.

Kuyokusiza kanjani ukubhekisa amehlo akho kuJesu ukuze ubekezele njengo mnakekeli?

Umphumela ongemuhle emsebenzini wakho

Kwesinye isikhathi ungabhekana nabantu abangalokothi bancome okwenzayo njengo mnakekeli. IBhayibheli lisinika imihlahlandlela yokuthi singabhekana kanjani nalezi zimo.

Pho ngubani onganilimaza uma nishisekela ukwenza okuhle na? Kepha uma nihlupheka ngenxa yokulunga, nibusisiswe. Ningakwesabi ukwesabisa kwabo, futhi ningakhathazeki. Kodwa mngcweliseni uKhristu njengeNkosi ezinhliziyweni zenu, nihlale nilindele ukubaphendula bonke abanibuza ngethemba eninalo. Kepha kube ngobumnene nangokwesaba, ninonembeza omsulwa, ukuze kuthi kulokho abaninyembenya ngakho, bajabhiswe laba abahlambalaza ukuhamba kwenu okuhle kuKhristu. Ngokuba kungcono ukuhlupheka ngokwenza okuhle, uma lokho kuyintando kaNkulunkulu, kunokuhlupheka ngokwenza okubi.

1 KaPhethro 3:13-17

Ongaqhubeka uzindle ngakho:

Kwesinye isikhathi singakhathazeka kakhulu ngemibono yabanye abantu ngathi. Sewake wabhekana kanzima nalokhu kukhathazeka? Kube namthelela muni ekunakekeleni kwakho?

Sewake waba nemiphumela emibi emsebenzini wakho wokunakekela? Wathatha ziphi izinyathelo?

Ubhekana kanjani nezenzo ezingezinhle ezibhekiswe kuwe nasemsebenzini wakho wokunakekela?

Icala kanye nentethelelo

Sonke siyawenza amaphutha esikhathini esiningi. Iningi lethu selike labhekana nokungaphathwa kahle.

“Wozani-ke sidingide lolu daba,”

kusho uSimakade.

“Noma izono zenu zibomvu njengegazi,

ziyokuba mhlophe njengeqhwa;

noma zibomvu klebhu,

ziyoba mhlophe

njengoboya bezimvu.”

U-Izaya 1:18

USimakade unobubele nesihawu,

uyephuza ukuthukuthela, uvame umusa.

Akathethi njalonjalo,

akayigcini intukuthelo yakhe

kuze kube phakade.

Akasiphathi njengokufanele izono zethu,

akasivuzi njengokwamacala ethu.

Ngokuba njengokuphakama kwezulu phezu komhlaba,

unjalo umusa wakhe phezu kwabamesabayo.

Njengokuba impumalanga yahlukene nentshonalanga,

uzidedise kangako iziphambeko zethu.

AMahubo 103:8-12

“Ngakho-ke nxa uletha umnikelo wakho e-althare, bese ukhumbula lapho ukuthi umfowenu ukubambele igqubu, wushiye lapho phambi kwe-althare umnikelo wakho, uhambe ubuyisane nomfowenu kuqala, andukuba uzonikela umnikelo wakho.”

NgokukaMathewu 5:23-24

Uma sithi sinobudlelwane naye, kodwa sibe sisahamba ebumnyameni, siqamba amanga, asikwenzi okuyiqiniso. Kepha uma sihamba ekukhanyeni, njengalokhu Yena esekukhanyeni; sinenhlanganyelo omunye nomunye, negazi likaJesu iNdodana yakhe liyasihlambulula ezonweni zonke.

Uma sithi asinasono, siyazikhohlisa, neqiniso alikho kithi. Kepha uma sizivuma izono zethu, uthembekile, ulungile ukuba asithethelele izono, asihlambulule kukho konke ukungalungi.

1 KaJohane 1:6-9

Maniphathane ngobumnene, nizwelane, nithethelelane, njengoba noNkulunkulu wanithethelela kuKhristu.

Kwabase-Efesu 4:32

Ongaqhubeka uzindle ngakho:

Kungani ucabanga ukuthi ukuthethelela kuyisihloko esibaluleke kangaka eBhayibhelini?

Kungabe ukhona ofuna ukumxolela?

Kungabe kukhona ofuna ukucelela intethelelo ngakho (kuNkulunkulu, noma kwabanye abantu)?

Kungenzeka ukuthi mhlawumbe ufuna ukuzithethelela wena uqobo ngento ethile?

Ukubhekana nobuhlungu

Njengomnakekeli, ubhekene nobuhlungu ngokuvamile: ubuhlungu balabo obanakekelayo, ubuhlungu babathandiweyo babo, ngisho nobuhlungu bakho imbala. Asibuqondi bonke ubuhlungu esibubonayo kanti kwesinye isikhathi sibona sengathi uJobe owakhala esebuhlungwini, ezama ukuqonda ukuthi kungani izinto ezinje zazenzeka kuye.

“Umshikashika

akusiwo yini owabantu emhlabeni,

nemihla yabo ayinjengayo yini

eyomqashwa na?

Njengesigqila silangazelela ithunzi,

nosebenzayo elindele umholo wakhe,

kanjalo ngabelwe izinyanga zokungenanzuzo,

ngamiselwa ubusuku benhlupheko.

Nxa ngilala ngithi:

‘Ngiyovuka nini na?’

Ubusuku bude,

kuze kuse ngibinyabinyeka.

Umzimba wami wembozwe yizimpethu nothuli.

Isikhumba sami siyaphola,

sibuye sibhicike.

“Imihla yami iyashesha kunesaluko,

iphela ingenathemba.

Khumbula ukuthi

ukuphila kwami kungumoya,

iso lami aliyukubuye likubone okuhle.

Iso elingibonayo alisayukungibona,

amehlo akho esangibhekile,

ngiyobe ngingasekho.

Njengokuba ifu linyamalala

lingabe lisaba bikho,

unjalo-ke owehlele endaweni yabafileyo, akasayukukhuphuka.

Akasayukubuyela endlini yakhe,

indawo yakhe ayisayukumazi.

“Ngakho-ke nami angizukuwunqanda

umlomo wami,

ngizokhuluma nginobuhlungu emoyeni wami,

ngikhononde ngomunyu

emphefumulweni wami.

Ngilulwandle yini,

noma inkanyamba yolwandle,

uze ungibekele abalindi na?

Lapho ngithi:

“Umbhede wami uzongiduduza,

icansi lami lingithwalise

ukukhononda kwami,

uyangesabisa ngamaphupho,

ungethuse ngemibono,

ukuze umphefumulo wami

uqoke ukuklinywa nokufa

kunokuba ngibe kulo mzimba.

Ngiyakuzonda ukuphila kwami,

angiyukuhlala njalo, ngiyeke,

ngokuba imihla yami iyize.

Uyini umuntu ukuba umenze abe mkhulu,

nokuba ubeke inhliziyo yakho kuye,

nokuba umhambele njalo ekuseni,

umhlole imizuzu ngemizuzu na?

Kuyoze kube nini

ungawasusi amehlo akho kimi na?

Ngiyeke ngize ngigwinye

isikhwehlela sami.

Uma ngona,

ngenzani kuwe mlindi wabantu na?

Ungimiseleni ngibe yinkololob yakho,

ngize ngibe ngumthwalo nakimi na?

Awusithetheleli ngani isiphambeko sami,

ususe isono sami na?

Ngokuba manje ngiyakulala phansi othulini,

uyakungifuna, kepha angiyukuba bikho.”

UJobe 7:1-21

Kodwa iZwi leNkosi lisinikeza ithemba ebuhlungwini. EZwini lakhe, uNkulunkulu usifundisa ngempendulo okuyiyonayona ebuhlungwini.

Sesiyakuthini ngalokho na? Uma uNkulunkulu emi ngakithi, ngubani ongamelana nathi na? Yena ongayigodlanga eyakhe iNdodana, kodwa wayinikela ngenxa yethu sonke. Kungaba kanjani pho, ukuba angasiphi konke kanye nayo na? Ngubani oyakumangalela abakhethiweyo bakaNkulunkulu na? UNkulunkulu ungolungisisayo. Kanti ngubani ozakulahla ngecala na? NguKhristu uJesu owafayo, yebo owavuswa kwabafileyo, ongakwesokunene sikaNkulunkulu, nguYena osinxuselayo. Pho ngubani ozakusehlukanisa nothando lukaKhristu na? Ngabe ukuhlupheka noma usizi; ukuhlushwa noma indlala ukuhamba ze noma ingozi, noma yinkemba na? Ngokuba kulotshiwe ukuthi:

“Ngenxa yakho, sibulawa usuku lonke;

sifana nezimvu zokuhlatshwa.”

Kepha kukho konke lokho, siyanqoba nokunqoba ngowasithandayo. Ngiyakholwa ukuthi nakufa, nakuphila, nazingelosi, nababusi, nakho okukhona, nakho okuzayo, namandla, nakuphakama, nakujula, nanoma yini enye edaliweyo; akuyukuba namandla okusehlukanisa nothando lukaNkulunkulu olukuKhristu uJesu, iNkosi yethu.

KwabaseRoma 8:31-39

Ongaqhubeka uzindle ngakho:

Kukuthinta kangakanani ukuba wufakazi wobuhlungu obungaka njengomnakekeli? Ubhekana kanjani nobuhlungu ngokuvamile?

Yiliphi ithemba ongalinikeza labo abasebuhlungwini? Kukusiza kanjani lokhu uma nawe uqobo lwakho usebuhlungwini?

Ukukhula ebuhlungwini

Yize noma singafuni ukukuzwa njalo, kuyiqiniso ukuthi siyakhula noma sisebuhlungwini. IBhayibheli liphinde lisitshele ukuthi ubuhlungu buyasiza ekwakheni isimilo somuntu.

Ngakho-ke lokhu sesilungisisiwe ngokukholwa, sinokuthula kuNkulunkulu ngeNkosi yethu uJesu Khristu, okungaye sinokungena ngokukholwa kulo musa esimi kuwo, sizigabisa ngethemba lenkazimulo kaNkulunkulu. Kepha akusikho lokho kuphela, kodwa siyazigabisa nangezinhlupheko, sazi ukuthi ukuhlupheka kuveza ukubekezela, ukubekezela kuveza ukuqiniseka, ukuqiniseka kuveza ithemba. Ithemba alijabhisi, ngokuba uthando lukaNkulunkulu lutheliwe ezinhliziyweni zethu ngoMoya oNgcwele esimphiweyo.

KwabaseRoma 5:1-5

Ongaqhubeka uzindle ngakho:

Ungake ucabange ngesibonelo sokuthi usukhule kanjani usebuhlungwini?

Kungabe usesimeni lapho uzwa khona ubuhlungu njengamanje? Ungacabanga ngezindlela zokukhula ukulobu buhlungu?

Yenza uhla lwezindlela lapho ukukhula osuke wabhekana nakho usebuhlungwini okungakhuthaza abanye, ikakhulukazi kulabo obanakekelayo.

Ukuthula kanye nenjabulo

Sifunda eZifundweni lapho kutholakala khona ukuthula nenjabulo.

“Ukuthula ngikushiya kini, ukuthula kwami nginipha khona. Ukunipha kwami akufani nokupha kwezwe. Inhliziyo yenu mayingakhathazeki, futhi ingesabi.”

NgokukaJohane 14:27

Thokozani eNkosini njalonjalo; ngiyaphinda ngithi: thokozani! Ukubekezela kwenu akwaziwe ngabantu bonke; iNkosi iseduze. Ningakhathazeki ngalutho, kodwa kukho konke izicelo zenu mazaziwe nguNkulunkulu ngomkhuleko, ngokunxusa nangokubonga. Ukuthula kukaNkulunkulu okudlula ukuqonda konke kuyakuzilondoloza izinhliziyo zenu nemicabango yenu kuKhristu uJesu.

KwabaseFiliphi 4:4-7

Ongaqhubeka uzindle ngakho:

Ungathi yiliphi iqhaza lokuthula nenjabulo empilweni yomnakekeli?

Kungabe lukhona ushintsho okufanele ulwenze ukuze ubuyise impilo yakho ihambisane nezimfundiso zalezi zindima zeSifundo?

Ungacabanga ngesibonelo lapho ukuthula nenjabulo evela kuNkulunkulu, kwakusiza khona emsebenzini wakho wokunakekela?

Umkhuleko

Umkhuleko uchazwe njengomphefumulo wempilo yeKholwa. IBhayibheli ligcizelela kakhulu ngomkhuleko.

“Nalapho nikhuleka, ningabi njengabazenzisi, ngokuba bayathanda ukukhuleka bemi emasinagogeni nasezinhlanganweni zezindlela ukuba babonwe ngabantu. Ngiqinisile ngithi kini: sebewamukele umvuzo wabo. Kepha nxa ukhuleka, ngena ekamelweni lakho, uthi usuvale umnyango wakho, ukhuleke kuYihlo osekusithekeni; uYihlo obona ekusithekeni uzakukuvuza. Kepha uma nikhuleka, ningathemelezi njengabezizwe, ngokuba bacabanga ukuthi bayakuzwakala ngokukhuluma kwabo okuningi. Ngakho-ke ningabi njengabo, ngokuba uYihlo uyakwazi enikuswelayo ningakakuceli. Ngakho-ke anokhuleka kanje:

“ ‘Baba wethu osezulwini,

malingcweliswe igama lakho;

mawufike umbuso wakho;

mayenziwe intando yakho emhlabeni njengasezulwini;

siphe namuhla isinkwa sethu

semihla ngemihla;

sithethelele amacala ethu,

njengalokhu nathi sibathethelela

abanecala kithi;

ungasingenisi ekulingweni,

kodwa usikhulule kokubi;

ngokuba umbuso ungowakho,

namandla, nenkazimulo,

kuze kube phakade. Amen.’

“Ngokuba uma nithethelela abantu iziphambeko zabo, noYihlo wasezulwini uyakunithethelela nani. Kepha uma ningabathetheleli abantu, noYihlo akayukunithethelela iziphambeko zenu.”

NgokukaMathewu 6:5-15

Ngakho-ke okokuqala nje, ngigqugquzela ukuba ukunxusa, ukukhuleka, ukucela nokubonga kwenzelwe abantu bonke.

1 KuThimothewu 2:1

Ngokunjalo noMoya uyasisiza ebuthakathakeni bethu, ngokuba asikwazi esifanele ukukucela, kodwa uMoya uqobo uyasinxusela ngokububula okungakhulumeki ngamazwi. Kepha Yena ohlola izinhliziyo uyakwazi okuqondwa nguMoya, ngokuba unxusela abangcwele ngokwentando kaNkulunkulu.

Siyazi ukuthi kwabamthandayo uNkulunkulu, konke kusebenzelana kube ngokuhle, kulabo ababiziweyo ngokwecebo lakhe.

KwabaseRoma 8:26-28

Ongaqhubeka uzindle ngakho:

Yenza uhla lwezindlela lapho umfanekiso womkhuleko uJesu afundisa ngawo, ubalulekile kubanakekeli.

Yiyiphi indima umkhuleko njengamanje oyidlalayo emsebenzini wakho wokunakekela? Ucabanga ukuthi yiyiphi indima okumele uyidlale?

Wake wabhekana nesimo lapho ungazi ukuthi kumele uthandazele ini, bese uMoya kube nguye okuthandazelayo ngezindlela ezingeke zashiwo ngamagama?

Kungabe kukhona odinga ukukuletha kuNkulunkulu ngomkhuleko njengamanje?

Ukwethembeka

Enye yezimpawu ezibalulekile zomnakekeli ukwethembeka: ukwethembeka kuNkulunkulu kanjalo nokwethembeka kubantu. Funda ukuthi uPawula umnxusa kanjani uThimothewu ukuba ahlale ethembekile.

Kodwa phokophelela ukulunga, ukwesaba uNkulunkulu, ukukholwa, uthando, ukubekezela nobumnene. Yilwa ukulwa okuhle kokukholwa, ubambelele ekuphileni okuphakade owabizelwa kukho, wakuvuma ukuvuma okuhle phambi kofakazi abaningi. Ngiyakuyala phambi kukaNkulunkulu onika ukuphila kukho konke, naphambi kukaKhristu uJesu owavuma ukuvuma okuhle phambi kukaPhontiyu Pilatu, ukuba uwugcine lo myalo ungenasisihla, nakusoleka, kuze kube ngukubonakaliswa kweNkosi yethu uJesu Khristu.

1 KuThimothewu 6:11b-14

Ongaqhubeka uzindle ngakho:

Kungani ucabanga ukuthi ukwethembeka kubaluleke kangako kumnakekeli?

Yimuphi umthelela ongaba khona emsebenzini wakho wokunakekela ngokungathembeki kuNkulunkulu? Kanye nokungathembeki kwabanye abantu?

Ungaqinisekisa kanjani ukuthi uyohlala wethembekile obizweni lwakho njengomnakekeli?

Ukuhlakanipha

Abanakekeli bavamise ukubhekana nezimo ezinzima kanye nendlela abakhetha ngayo. Ukuhlakanipha kuyadingeka kulezi zimo.

“Ukuqala kokuhlakanipha kungukumesaba uSimakade,

nokumazi oNgcwele kungukuqonda.”

IZaga 9:10

Thembela kuSimakade

ngayo yonke inhliziyo yakho,

unganciki kokwakho ukuqonda.

Mazise Yena ezindleleni zakho zonke,

uyakuqondisa imikhondo yakho.

Ungazishayi ohlakaniphileyo emehlweni akho;

mesabe uSimakade, uqhele ebubini.

Lokho kuyakuba yimpilo emzimbeni wakho,

nokuhlunyelelwa kwamathambo akho.

IZaga 3:5-8

Bazalwane bami, uma nehlelwa yizilingo ezinhlobonhlobo, zithatheni ngokuthi zingukuthokoza kuphela, nazi ukuthi ukuvivinywa kokukholwa kwenu kuveza ukukhuthazela. Ukukhuthazela makube nomphumela opheleleyo, ukuze nibe ngabakhulile nabapheleleyo, nabangaswele lutho. Kepha uma kukhona omunye phakathi kwenu oswele ukuhlakanipha, makacele kuNkulunkulu obapha bonke ngokungagodli futhi engabalisi; uyakuphiwa lokho. Kepha makacele ngokukholwa, engangabazi nakancane, ngokuba ongabazayo ufana nedlambi lolwandle elidudulwa ngumoya, ulise le nale. Ngakho-ke lowo muntu makangasho ukuthi uyakwemukeliswa utho yiNkosi, ngokuba ungumuntu ongqondo imbaxambili, engazinzile ezindleleni zakhe zonke.

EkaJakobe 1:2-8

Ongaqhubeka uzindle ngakho:

Ungavumelana nesitatimende esenziwe ngenhla, sokuthi “abanakekeli bavamise ukubhekana nezimo ezinzima kanye nendlela abakhetha ngayo”? Kungani noma kungani kungenjalo?

NgokweSifundo, kuqalaphi ukuhlakanipha?

Ungacabanga ngesimo lapho ubuweswele wase wemukela ukuhlakanipha okuvela kuNkulunkulu kanye nobuchule? Kwenzekani?

Ukuphepha ebukhoneni bukaNkulunkulu

Kule mpilo, ubungozi kanye nezigemegeme kungamehlela noma nini umuntu ngaphandle kwesexwayiso. Yingakho kuyinduduzo ukufunda eBhayibhelini mayelana nokuvikelwa uNkulunkulu.

Lowo ohlala emphemeni woPhezukonke

akhosele emthunzini kaSomandla,

uyothi kuSimakade:

“Uyisiphephelo sami nenqaba yami,

unguNkulunkulu wami engethembele kuye.”

Ngokuba nguYena oyokuhlenga ogibeni

lomcuphi nasobhubhaneni,

uyokusibekela ngezimpaphe zakhe,

uphephele phansi kwamaphiko akhe,

ukwethembeka kwakhe kuyisihlangu nogange.

Awuyukwesaba okwesabisayo ebusuku,

nomcibisholo ondizayo emini,

nobhubhane oluhamba ebumnyameni,

nesifo esibhubhisayo emini bebade.

Bayakuwa abayizinkulungwane ngaseceleni kwakho,

nabayizinkulungwane ezilishumi ngakwesokunene sakho,

kodwa akuyukukuthinta wena.

Uyobona ngamehlo akho,

ubone izikhohlakali zijeziswa.

Ngokuba uSimakade umenze wayisiphephelo sakho,

oPhezukonke waba yinqaba yakho.

Okubi akuyukukwehlela,

nesifo asiyukusondela ethendeni lakho.

Ngokuba uyakuyaleza izingelosi zakhe ngawe,

zikulondoloze ezindleleni zakho zonke.

Ziyokuphakamisa ngezandla zazo,

unyawo lwakho aluyukuqhuzulwa yitshe.

Uyonyathela ingonyama nebululu,

ufihlize phansi ibhongo lengonyama nodrago.

Ngoba ubambelele kimi, ngizomhlenga, ngimvikele,

ngokuba walazi iGama lami.

Uyakungibiza, ngimphendule,

ngibe naye lapho esosizini, ngimkhulule,

ngimenze abe nodumo.

Ngiyomsuthisa ngobude bezinsuku zokuphila,

ngimbonise insindiso yami.

AMahubo 91

Ongaqhubeka uzindle ngakho:

Njengomnakekeli, uke ube nesidingo sokuvikeleka emsebenzini? Uma kunjalo, ukuvikeleka mayelana nani?

Kule ngxenye yeSifundo, kungabe zikhona izimo ekuphileni kwakho ezingaphansi kovikelo lukaNkulunkulu?

Kungabe uyadinga ukuzisebenzisa ezinye zalezo zimo empilweni yakho?

Ungacabanga ngesimo noma izimo lapho oke wabhekana khona nokuvikelwa uNkulunkulu esikhathini esingaphambili?

Kungabe lolo lwazi lwakho kanye namaqiniso atholakala kuMahubo 91 kuyakusiza esimeni sakho samanje?

Isimemo sokuhlala uphumule eNkosini

Ukuba umnakekeli kungaba yinto edinga uzikhandle kakhulu. Ngenxa yaleso sizathu, ukuphumula kubaluleke kakhulu. UJesu uyasimema ukuba size kuYe ukuze sithole ukuphumula.

“Zanini kimi, nina nonke enikhatheleyo nenisindwayo, ngizakuniphumuza. Bekani ijoka lami phezu kwenu, nifunde kimi, ngokuba ngimnene, ngithobile ngenhliziyo; yikhona imiphefumulo yenu iyakufumana ukuphumula. Ngokuba ijoka lami alinzima, nomthwalo wami ulula.”

NgokukaMathewu 11:28-30

Mphefumulo wami, thula, ulindele

uNkulunkulu kuphela,

ngokuba insindiso yami ivela kuye.

NguYena kuphela oyidwala lami

nensindiso yami;

inqaba yami, angisoze nganyakaziswa.

Kuyoze kube nini, nisukela umuntu

ukuba nimbulale nonke,

njengodonga olutshekile

nothango oludilikayo na?

Baceba ukuwisa umuntu oqavileyo.

Bathokozela amanga,

bayabusisa ngemilomo yabo,

kodwa ngengaphakathi, bayaqalekisa. Sela

Mphefumulo wami, thula,

ulindele uNkulunkulu kuphela,

ngokuba ithemba lami livela kuye.

NguYena kuphela oyidwala lami,

nensindiso yami, nenqaba yami;

angiyukunyakaziswa.

Ukuhlengwa kwami nodumo lwami kukuNkulunkulu,

idwala lami eliqinileyo,

isiphephelo sami sikuNkulunkulu.

Bantu, yethembelani kuye ngezikhathi zonke,

inhliziyo yenu niyithululele phambi kwakhe,

uNkulunkulu uyisiphephelo sethu.

AMahubo 62:1-8

Ongaqhubeka uzindle ngakho:

Ukuqonda kanjani ukuphumula okunikezwa uJesu kulabo abeza kuYe?

Ungacabanga ngezindlela eziphathekayo ongeza ngazo kuJesu ukuze uthole ukuphumula? Kungabe mhlawumbe ikhona imithwalo ofisa ukuyiletha kuYe?

Ungasenza isinqumo sokulinda uNkulunkulu ngokuthula? Kungabe zikhona izinto ezenza kube nzima ukumlinda ngokuthula?

Imicabango

Indlela umuntu acabanga ngayo ngokungavinjelwa inomthelela emagameni akhe nasezenzweni zakhe. Ngenxa yaleso sizathu, iZwi likaNkulunkulu lisitshela ukuba siqaphele mayelana nokuthi yini esigxilisa kuyo imicabango yethu.

Ningalingisi leli lizwe, kodwa niguqulwe isimo ngokwenziwa ibe yintsha ingqondo yenu ukuze nikwazi ukuhlolisisa okuyintando kaNkulunkulu, okuhle, okuthandekayo, nokupheleleyo.

KwabaseRoma 12:2

Elokugcina, bazalwane, konke okuyiqiniso, konke okuhloniphekayo, konke okulungileyo, konke okumhlophe, konke okuthandekayo, konke okutusekayo, uma kukhona okuhle, noma okubongekayo, zindlani ngakho.

KwabaseFiliphi 4:8

Ongaqhubeka uzindle ngakho:

Ungamvumela kanjani uNkulunkulu ukuba ashintshe indlela ocabanga ngayo?

Ungacabanga ngezindlela eziphathekayo zokugxilisa imicabango yethu kunoma yikuphi okuyiqiniso, okuhlanzekile, okulungile, okungcwele, okunobungani, kanye nokufanele?

Amazwi abika okuhlosiwe ngabanakekeli

Indima yeSifundo esilandelayo ingabonakala njengamazwi ahlosiwe abanakekeli.

Ngakho-ke njengabakhethiweyo bakaNkulunkulu, abangcwele nabathandekayo, yembathani ububele enhliziyweni; isisa, ukuzithoba, ubumnene, nokuqinisela ekuhluphekeni; nibekezelelane, nithethelelane, uma umuntu enesikhalo ngomunye, njengokuba neNkosi yanithethelela, nani yenzani kanjalo. Phezu kwakho konke lokho, yembathani uthando oluyisibopho sokuphelela.

Ukuthula kukaKhristu makubuse ezinhliziyweni zenu, enabizelwa kukho futhi emzimbeni munye; yibani ngababongayo. Izwi likaKhristu malihlale kini njalo, nifundisane ngokuhlakanipha konke, niyalane ngamahubo, ngezihlabelelo nangamaculo okomoya; nimhubele uNkulunkulu ezinhliziyweni zenu ngokubonga. Konke enikwenzayo, noma kungezwi noma kungomsebenzi, kwenzeni konke egameni leNkosi uJesu, nimbonge uNkulunkulu uYise ngaye.

KwabaseKholose 3:12-17

Ongaqhubeka uzindle ngakho:

Ungavuma ukuthi le ndima ingathathwa njengokuhlosiwe kwabanakekeli? Kungani noma kungani kungenjalo?

Ngokwale ndima, iyiphi into ebaluleke kunazo zonke? Kungani ibaluleke kakhulu kunezinye izinto?

Kungaba namuphi umthelela empilweni yakho nasemsebenzini wokunakekela uma ungaphila ulandela le migomo?

Umkhuleko obhekiswe kubanakekeli

Umkhuleko olandelayo kamphostoli uPawula obhekiswe emaKholweni ase-Efesu ufaneleke kakhulu kubanakekeli.

Ngalokho nami, sengizwile ngokukholwa kwenu eNkosini uJesu nangothando kubo bonke abangcwele, angiyeki ukubonga ngenxa yenu, nginikhumbula emikhulekweni yami, ukuba uNkulunkulu weNkosi yethu uJesu Khristu, uYise wenkazimulo, aniphe umoya wokuhlakanipha nokwambulelwa, ukuze nimazi kangcono Yena, esekhanyisiwe amehlo enhliziyo yenu, ukuze nikwazi lokho okuyithemba lobizo lwakhe nokuthi iyini ingcebo yenkazimulo yefa lakhe kubo abangcwele, nokuthi makhulu kangakanani amandla akhe kithina esikholwayo, njengokusebenza kwamandla akhe amakhulu, asebenze ngawo kuKhristu emvusa kwabafileyo, wamhlalisa ngakwesokunene sakhe emazulwini, ngaphezu kakhulu kwakho konke ukubusa, negunya, namandla, nobukhosi, namagama wonke aphathwayo, kungekulesi sikhathi kuphela, kepha nakwesizayo. Wakubeka konke phansi kwezinyawo zakhe, wammisa ukuba abe yinhloko phezu kwakho konke kulo ibandla, lona elingumzimba wakhe, ukuphelela kwakhe okuphelelisa konke, kubo bonke.

Kwabase-Efesu 1:15-23

Ongaqhubeka uzindle ngakho:

Yiziphi izingxenye zomkhuleko oshiwo kule ndima ezibalulekile esimeni lapho abanakekeli bezithola bekuso? Kungani?

Cela omunye ukuba akukhulekele nsukuzonke. Bangawusebenzisa lo mkhuleko njengo mhlahlandlela.

Uthando, ngaphezu kwakho konke

Enye yezihloko ezigcizelelwe kakhulu kwiThestamente Elisha uthando. Ngenxa yokuthi umsebenzi wokunakekela uphathelene kakhulu nothando, kubalulekile ukuqaphela ukuthi iZwi likaNkulunkulu lisifundisani mayelana nalesi sihloko.

Noma ngikhuluma ngezilimi zabantu nezezingelosi, kodwa uma ngingenalo uthando, ngifana nethusi elikhencezayo nensimbi encencethayo. Noma ngingaphrofetha, ngiqonde izimfihlakalo zonke, ngibe nokwazi konke, noma nginganokukholwa konke okungagudluza izintaba, kodwa uma ngingenalo uthando, angiyinto yalutho. Noma nginganikela ngakho konke enginakho, nginikele ngisho nangomzimba wami ukuze ngizigabise, kodwa uma ngingenalo uthando, akungisizi ngalutho.

Uthando luyabekezela, lumnene; uthando alunamhawu, aluzigabisi, aluzikhukhumezi; aluziphathi ngokungafanele, aluzifuneli okwalo, alucunuki, alunagqubu; aluthokozi ngokungalungile, kodwa luthokozela iqiniso; lusibekela zonke izinto, lukholwa yizinto zonke, lubekezelela izinto zonke.

Uthando alusoze lwaphela, nakuba kukhona ukuphrofetha, kodwa kuyakukhawuka. Nakuba kuyizilimi, ziyakunqamuka; nakuba kungulwazi, luyakuphela. Ngokuba sazi ingxenye, siphrofetha ingxenye. Kepha lapho sekufike okupheleleyo, lokho okuyingxenye kuyakuphela. Lapho ngisenguntwana, ngakhulumisa okomntwana, ngacabangisa okomntwana, futhi ngazindlisa okomntwana. Kepha lapho sengiyindoda, ngakuyeka ukwenza okobuntwana. Ngokuba manje sibona esibukweni kalufifi, kepha lapho sobukana ubuso nobuso, ngokuba manje ngazi ingxenye, kepha lapho ngiyokwaziwa ngokupheleleyo, njengokuba bengaziwa ngokupheleleyo. Manje-ke, kumi lokhu okuthathu: ukukholwa, ithemba, nothando, kodwa okukhulu kulokhu wuthando.

1 KwabaseKhorinte 13

Ongaqhubeka uzindle ngakho:

Kungani ucabanga ukuthi uthando lunikwe indawo ebalulekile eBhayibhelini?

Yenza uhla lwezindlela ezehlukene lapho le ncazelo yothando yehluke khona embonweni abantu emphakathini wethu ngokwejwayelekile abanawo mayelana nothando. Ukuqonda kanjani lokhu kubaluleka ngokomsebenzi wakho wokunakekela?

Yiziphi izinhla zothando odinga ukuzigcizelela kakhulu emsebenzini wakho wokunakekela? Ungacabanga ngezindlela eziphathekayo zokwenza lokhu?

Umbono ngengunaphakade

Ithemba lokuthi iZwi likaNkulunkulu lisinika amandla lihlukile kwamanye amathemba, ngokuthi liyingunaphakade. Njengabanakekeli, kumele sibone umsebenzi wethu wokunakekela ngokwengunaphakade ukuze siqonde incazelo yawo eyiqiniso.

Ngase ngibona izulu elisha nomhlaba omusha, ngokuba izulu lokuqala nomhlaba wokuqala kudlulile, nolwandle alusekho. Ngabona umuzi ongcwele, iJerusalema elisha, wehla uvela ezulwini kuNkulunkulu, ulungisiwe njengomlobokazi ovunuliselwe umyeni wakhe. Ngase ngizwa izwi elikhulu livela esihlalweni sobukhosi, lithi: “Ithabanakeli likaNkulunkulu likubantu, uyakuhlala nabo, babe ngabantu bakhe, Yena abe nguNkulunkulu wabo. Uyakuzesula zonke izinyembezi emehlweni abo. Ukufa akusayukuba khona; ukudabuka, ukukhala, nobuhlungu akusayukuba khona, ngokuba okokuqala kudlulile.” Ohleli esihlalweni sobukhosi wayesethi: “Manje ngenza konke kube kusha.”

Wathi: “Loba, ngokuba lawa mazwi athembekile, futhi aliqiniso.”

Wayesethi kimi: “Sekwenzekile. Ngingu-Alfa no-Omega, ukuqala nokugcina. Owomileyo ngiyakumphuzisa ngesihle emthonjeni wamanzi okuphila. Onqobayo uyakudla ifa lalezo zinto, futhi ngiyakuba nguNkulunkulu kuye, yena abe yindodana kimi.”

ISambulo 21:1-7

Ongaqhubeka uzindle ngakho:

Iyiphi incazelo umnakekeli wakho anayo mayelana nombono ngengunaphakade? Ngaphandle kwemihlomulo esheshayo kulabo abasebuhlungwini, kungabe umnakekeli wakho yini akunika yona ngengunaphakade?

Yiliphi ithemba le ndima eliyinikeza abanakekeli kanye nabobonke abasebuhlungwini?

Ungacabanga ngezindlela eziphathekayo zokwenza leli themba libe nobuqiniso obukhulu kulabo enibanakekelayo?

CALLED TO CARE

First digital edition 2022

Bible text: The Bible in isiZulu 2020 Translation © Bible Society of South Africa 2020

© Bible Society of South Africa 2022

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:    ISBN 978-0-7982-2454-3
Mobi-format:    ISBN 978-0-7982-2455-0
PDF-format:      ISBN 978-0-7982-2456-7

Download our Bible apps Here